Diari Oficial de la Generalitat Valenciana


Sumari del DOGV 4484, del 22-04-2003 (2003/4486)

ORDE de 10 d'abril de 2003, del conseller de Justícia i Administracions Públiques, per la qual es desenvolupa el Decret 181/2002, de 5 de novembre, que crea el Registre Autonòmic d'Associacions de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2003/04/10/(1)/dof/vci/html**

### Dades del document

Número de DOGV
:   4484

Data del DOGV
:   22-04-2003

Secció del DOGV
:   I. DISPOSICIONS GENERALS

Número del document
:   2003/4486


Data del document
:   10-04-2003

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * associació
    * legislació
    * registre de documents

ORDE de 10 d'abril de 2003, del conseller de Justícia i Administracions Públiques, per la qual es desenvolupa el Decret 181/2002, de 5 de novembre, que crea el Registre Autonòmic d'Associacions de la Comunitat Valenciana. [2003/4486]
  
La publicació i entrada en vigor del Decret 181/2002, de 5 de novembre, del Govern Valencià, pel qual es va crear el Registre Autonòmic d'Associacions de la Comunitat Valenciana, en compliment de l'article 26 de la Llei Orgànica 1/2002, de 22 de març, d'Associacions, i amb l'estructuració d'aquell i donar cabuda a les entitats de voluntariat, atenent l'esperit de l'article 10 de la Llei 4/2001, de 19 de juny, del Voluntariat, cal adoptar les mesures que permeten fer plenament efectius els mandats de dites normes.
  
Així, d'una banda, després de constituir-se el Registre Autonòmic com a únic per a les associacions que desenvolupen principalment les seues funcions en l'àmbit territorial de la Comunitat Valenciana, raons operatives i organitzatives aconsellen que la gestió registral s'efectue des de les corresponents unitats territorials, les quals continuaran realitzant les tasques de proposta d'inscripció, diligenciat, certificat i custòdia de la documentació de les associacions ja inscrites o que s'inscriguen en el futur, el domicili de les quals radique en el respectiu àmbit territorial.
  
Respecte a la inscripció de les entitats de voluntariat, la creació ex novo de la secció quarta requerix l'estructuració d'esta, per a la qual cosa s'ha acudit a criteris derivats de la Llei del Voluntariat, i s'ha aplicat, en la resta, les normes comunes de funcionament a les altres seccions.
  
Raons de garantia del tràfic jurídic; d'economia i comoditat per a les mateixes associacions; el gran nombre d'estes en l'àmbit de la Comunitat Valenciana, així com altres factors, determinen la conveniència de no alterar la numeració que es va concedir en el seu moment a les ja inscrites, sense perjudici que per a una més fàcil ubicació i identificació de les futures s'adopte un codi nou, senzill, encara que més ampli que l'anterior, l'eix central del qual seguix consistint en un número.
  
Tal número, únic i diferent per a cada associació de la Comunitat Valenciana, serà facilitat automàticament i correlativament pel sistema informàtic, sense que puga adjudicar-se'n un altre igual, encara que l'entitat s'inscriga en diferent secció o procedisca d'una altra unitat territorial. La resta del codi permetrà identificar, immediatament, la seua pertinença a la Comunitat Valenciana, la secció d'inscripció i la província en què radique el seu domicili.
  
Atenent tot això, sense perjudici del que inclouen els preceptes d'aplicació directa de la citada Llei Orgànica 1/2002, i en virtut de l'atribució de la disposició final de l'esmentat Decret 181/2002,
  
ORDENE
  
Primer. Adscripció del Registre Autonòmic
  
El Registre Autonòmic d'Associacions de la Comunitat Valenciana s'adscriu a l'òrgan directiu o superior, si és procedent, d'esta Conselleria, en què recaiguen les competències en matèria d'associacions.
  
Segon. Realització del Registre
  
El Registre Autonòmic d'Associacions de la Comunitat Valenciana es farà en suport informàtic, i s'hauran d'adoptar totes les mesures que calguen per garantir la seua seguretat i les de les dades que incloga. Això sense perjudici que subsistisca el suport imprés per a aquelles associacions respecte de les quals no s'hagen incorporat al sistema informàtic totes les anotacions exigides per la Llei.
  
El full registral corresponent seguirà el sistema de fulls normalitzats i numerats correlativament, seguint l'orde cronològic de la data del primer assentament de les associacions. Si una mateixa associació necessita més d'un full, es consignarà en el segona, i, si és procedent, en els següents fulls, el número o codi d'identificació de l'associació, seguit del número u per al segon full, dos per al tercer, i així successivament.
  
La unitat administrativa dels servicis centrals, a la qual la normativa atribuïsca l'exercici de les funcions en matèria d'associacions, haurà de vetlar pel funcionament de la base de dades sobre la qual s'assente dit registre, i coordinar les iniciatives de les unitats territorials, per a esta finalitat.
  
Tercer. Funcions de les unitats territorials
  
Les funcions d'instrucció, tramitació, proposta i notificació de la resolució recaiguda, anotació d'assentaments, custòdia d'expedients, diligenciat de llibres, lliurament de certificats i còpies de documents que obren en el protocol o expedient, així com qualssevol altres d'anàloga naturalesa, corresponents a les associacions que desenvolupen principalment la seua activitat en l'àmbit de la Comunitat Valenciana, continuaran sent realitzades, amb caràcter general, per les respectives unitats territorials. Les pertanyents a la província de València seran efectuades per la unitat administrativa dels servicis centrals, a què la normativa atribuïsca l'exercici de les funcions en matèria d'associacions.
  
Tot això sense perjudici que, excepcionalment, l'expedició de certificats sobre aspectes que es trobren en la base de dades, també puguen ser practicats pels òrgans dels servicis centrals que tinguen atribuïdes les funcions sobre la matèria d'associacions.
  
Quart. Codi d'inscripció
  
Quan es produïsca la inscripció d'una nova associació en el Registre, el sistema informàtic facilitarà el seu codi identificador, compost per catorze caràcters, o quinze en el cas de Castelló, que s'aplicaran d'acord amb els criteris següents:
  
1. Els tres primers caràcters sempre seran les lletres majúscules CV (abreviatura de Comunitat Valenciana), i un guió.
  
2. Els tres següents seran els dos números corresponents a la secció en què haja de produir-se la inscripció (01, 02, 03, 04) i un guió.
  
3. Els set següents, de què els sis primers seran numèrics, respondran al número correlatiu que corresponga a l'associació, que serà únic, amb independència de la secció o unitat territorial a què afecte la inscripció. El seté serà un guió.
  
4. L'últim caràcter, o dos últims en el cas de Castelló, denotarà immediatament la unitat territorial en l'àmbit de la qual radica el domicili de l'associació i seran les lletres majúscules A, CS o V, segons que la província de dit domicili siga Alacant, Castelló o València, respectivament.
  
Cinqué. Classificació d'entitats en la secció quarta
  
Als exclusius efectes de gestió informativa, de les dades incloses en la inscripció en la secció quarta del Registre Autonòmic, les entitats de voluntariat es classificaran atenent l'àmbit material en què desenvolupen principalment les seues activitats que hagen assenyalat expressament en els seus estatuts, o es desprenga com a predominant d'estos, mitjançant la següent codificació:
  
01. Servicis socials
  
02. Voluntariat social
  
03. Voluntariat cultural
  
04. Voluntariat mediambiental
  
05. Voluntariat esportiu
  
06. Voluntariat de cooperació al desenvolupament
  
07. Voluntariat juvenil
  
08. Voluntariat de moviments veïnals i cívics
  
09. Voluntariat de socors i emergències
  
10. Voluntariat de defensa de l'economia
  
11. Voluntariat de defensa de la investigació
  
12. Voluntariat educatiu
  
13. Voluntariat científic
  
14. Voluntariat assistencial
  
15. Voluntariat sanitari
  
20. Altres voluntariats
  
30. Delegacions d'altres entitats extraautonòmiques
  
Sisé. Comunicacions al Registre Nacional
  
Les direccions territorials de la conselleria que ostente la competència en matèria d'associacions i, si és procedent, la unitat administrativa dels servicis centrals que tinga atribuïdes les funcions sobre esta, efectuaran la comunicació al Registre Nacional d'Associacions dels assentaments d'inscripció i dissolució de les associacions, el domicili de les quals radique en el respectiu àmbit territorial, així com del canvi de denominació d'estes.
  
DISPOSICIONS ADDICIONALS
  
Primera. Numeració anterior
  
Les associacions inscrites amb anterioritat a l'aplicació del nou codi d'inscripció, que implanta esta orde, mantindran el número que els va ser assignat, sense que procedisca la concessió de número corresponent al nou codi.
  
Segona. Classificació d'entitats en les seccions primera, segona i tercera
  
Quant a classificació per activitats de les entitats registrades a les seccions primera, segona i tercera, s'estarà al que establix la normativa estatal d'aplicació general o bàsica i, si no n'hi ha, al que regula l'autonòmica.
  
DISPOSICIONS TRANSITÒRIES
  
Primera
  
Fins que no resulte plenament operativa la implantació informàtica del nou codi identificador, conforme a l'estructura recollida en l'anterior article quart, les unitats territorials continuaran assignant la numeració de conformitat amb els criteris anteriorment vigents, sense que això siga obstacle per a l'aplicació de la resta d'aspectes que regula esta orde.
  
Segona
  
Per a la implantació i posada en funcionament del nou sistema i codi, les unitats territorials del registre, en la data que es dispose a l'efecte, facilitaran a la unitat administrativa dels servicis centrals, a què la legislació atribuïsca l'exercici de les funcions en matèria d'associacions, la xifra exacta d'associacions inscrites en cada una de les seues seccions i el total resultant en cada una de les províncies.
  
El primer número que facilite el sistema informàtic, corresponent al nou codi, serà el següent al resultat de la suma dels totals resultants provincials en la data que siga fixada a tal fi, per l'òrgan competent en matèria d'associacions.
  
DISPOSICIÓ FINAL
  
La present disposició entrarà en vigor el dia primer del mes següent de la seua publicació en el Diari Oficial de la Generalitat Valenciana.
  
València, 10 d'abril de 2003
  
El conseller de Justícia i Administracions Públiques


Còpia Permalink ELI